 Lipman Filozófiai Kör és a Kortárs Filozófiai Szabadegyetem bemutatása
(2026 ősz)

   A Lipman Filozófiai Kör 2025 őszén alakult, középiskolai filozófiatanárok és egyetemi oktatók baráti-szakmai kapcsolataiból. A „Lipman Filozófiai Kör” mint civil társaság célja: a kortárs filozófia gondolkodásnak a civil szférában való megismertetése nemzetközi filozófiai fejlemények fényében. Ezért egyik fő megjelenési területe a Kortárs Filozófiai Szabadegyetem előadássorozat, ami szintén 2025 őszén indult, ám bizonyos értelemben szerves folytatásának tekinthető a mintegy 10-15 éves múltra visszatekintő pécsi „Filozófiai Kávéház” sorozatnak, a belváros különböző helyszínein. Kezdetben a Zsolnay Kulturális Negyedben az „American Corner”-ben debütált, majd az E78 Márványtermében is több alkalommal került megrendezésre. Ezután a belvárosi „Cooltour Café” adott otthont a rendezvénynek, szintén több alkalommal. Ezt követően a Pécsi Művészetek és Irodalom Háza is lehetővé tette a megvalósulását. Végül a Pécsi Civil Közösségek Házában találta meg jelenlegi otthonát a következő törekvéssel: 
A Kortárs Filozófiai Szabadegyetem célja (a fenti előzményekre is támaszkodva): a kortárs filozófiai gondolkodás bemutatása szélesebb nyilvánosság számára, egyetemi oktatók előadásaiban; ezzel együtt pedig a kérdezés, megvitatás lehetőségének megteremtése az érdeklődők számára.  
   A Lipman Filozófiai Kör – amely civil szervezeti háttere a szabadegyetemi sorozatnak – a kortárs amerikai filozófus, Matthew Lipman (1923-2010) nevét viseli, aki a Columbia Egyetemen tanított közel 20 évig, majd a Montclair State University filozófia professzoraként tevékenykedett szintén évtizedekig. Legfőbb törekvése alapvetően metafilozófiai jellegű volt, tulajdonképpen egyfajta ’kognitív filozófiai episztemikus logikát’ művelt, és dolgozott ki az oktatás minden szintjére. Célja olyan oktatási rendszer megalkotása volt, amelyben a filozófiai jellegű gondolkodási készségeket, nem csupán a filozófián belül tartotta érvényesnek – mivel a filozófiát nem úgy fogta fel, mint ami egy a többi diszciplináris terület közül –, hanem aminek alapjaiban kellene áthatnia az oktatás egészét. Ebből a célból saját kutatóintézetet hozott létre és UNESCO tanácsadóként is dolgozott. Az ő tágasabb horizontú és integráló törekvéseit próbáljuk figyelembe venni, a magunk szerény eszközeivel. 

